20.09.11:

**Samarbejde om - og retningslinjer for ”netneutralitet”.**

**Baggrund**

Netneutralitet må i stigende grad forventes at spille en rolle i udviklingen af et internetbaseret informationssamfund, specielt i overvejelserne om, hvordan internettet fremadrettet skal udvikles på en måde, der er bæredygtig såvel økonomisk som mht. åbenhed og mulighed for innovation.

I 2009 blev EU's teledirektiver revideret, og der er i de reviderede direktiver indføjet bestemmelser, der skal sikre netneutralitet. Bestemmelser der, efterfølgende i 2011, er indarbejdet den nye danske telelov i form af beføjelser til IT- og Telestyrelsen.

Ligeledes er der i en række lande og af EU Kommissionen afholdt høringer om netneutralitet for at klargøre, hvad begrebet omfatter og om udbuddet af adgang til internettet rejser problemer relateret til netneutralitet.

På den baggrund og som videreførelse af drøftelser, der fulgte IT- og Telestyrelsens konference i 2008 om netneutralitet, er der identificeret behov for sammen med IT- og Telestyrelsen at etablere et 'Forum for netneutralitet', der kan fastlægge principper for sikring af netneutralitet, og som kan håndtere eventuelle netneutralitets spørgsmål.

**Principper og sikring af netneutralitet**

Netneutralitet er i dette papir defineret i form af principper i overensstemmelse med retningslinjer som bl.a. ligger i de relevante bestemmelser i EU direktiverne og i den danske lovgivning.

Principperne for netneutralitet på det åbne Internet[[1]](#footnote-1) er følgende:

1. Brugerne har ret til en internetadgang med deklareret kapacitet og kvalitet
2. Brugerne har ret til at tilgå lovligt indhold og at anvende applikationer og tjenester efter eget valg forudsat det ikke påvirker netintegritet
3. Brugeren skal have adgang til gennemsigtighed, dvs. brugerne skal kunne få indsigt i, hvilke relevante trafikstyrings principper en internetudbyder anvender
4. Internetudbyderne skal ikke diskriminere i forhold til bestemte udbydere af tjenester, indhold eller applikationer

Disse principper omfatter således det 'åbne Internet' baseret på 'best effort' fremkommelighed, men ikke hvad der kan beskrives som dedikerede tjenester svarende til, hvad der i EU-høringen og andre steder kaldes *'managed networks*' eller *'specialised services'*[[2]](#footnote-2)'.

Med udgangspunkt i, at:

1. Myndighederne har med revisionen af Teleloven og implementeringen af EU Direktivernes bestemmelser vedrørerende netneutralitet fået et redskab til om fornødent at gribe ind, hvis der konstateres vedvarende og alvorlige problemer med netneutralitet
2. Der ikke er fundet tegn på konkrete hændelser i det danske marked, som krænker netneutralitet, og der således ikke er konstateret behov for aktiv indgriben fra myndighedsside i relation til sikring af netneutralitet
3. Der er behov for at foretage en løbende overvågning af udviklingen, således at eventuelle konkurrenceforvridende tiltag til skade for forbrugere eller handlende, kan behandles hurtigt og effektivt af relevante myndigheder
4. Den sektorspecifikke en gros regulering samt øvrige horisontal lovgivning sikrer som udgangspunkt brugerne et udbud af konkurrerende tjenester og adgang til indhold, således at brugerne kan vælge mellem udbydere med forskellige tilbud om service, fremkommelighed mv. og således at en enkelt udbyders tilbud eller begrænsninger kan fra- eller tilvælges efter brugerens behov.

danner ovennævnte principper for netneutralitet grundlag for etablering af og arbejdet i et 'Forum for netneutralitet' etableret med reference til Teleforum i regi af IT- og Telestyrelsen, hvor problemstillinger relateret til netneutralitet kan bringes op, afklares og håndteres med udgangspunkt i disse principper.

Forum for netneutralitet baserer sit arbejde på disse principper, men deltagerne har ikke dermed accepteret principperne. Deltagere i Forum, som er interessenter (med udgangspunkt i Teleforums medlemskreds), vil dog under alle omstændigheder indgå konstruktivt i arbejdet, herunder i en videreudvikling af principperne og i at håndtere mulige problemstillinger vedrørende netneutralitet, der måtte blive bragt op i 'Forum for netneutralitet'.

**Uddybning af principper for netneutralitet**

Der er i Forum for neutralitet enighed om at principper for netneutralitet skal bidrage til, at det åbne Internet forbliver åbent og ikke-diskriminerende samtidigt med at trafikken på Internettet afvikles mest hensigtsmæssigt til gavn for kunderne også under hensyntagen til den platform, hvorpå trafikken afvikles, specielt om der er tale om mobil eller fastnet.

På grund af Internettets dynamiske udvikling vil der forventeligt blive behov for, at Forum for netneutralitet løbende opdaterer principper og retningslinjer for også i fremtiden at sikre, at trafikken på Internettet afvikles mest hensigtsmæssigt til gavn for brugerne.

**Princip 1: Brugerne har ret til en Internetadgang med deklareret kapacitet og kvalitet[[3]](#footnote-3)**

Princippet indebærer:

1. Internetforbindelsens kapacitet og kvalitet/begrænsninger skal være oplyst klart og tydeligt.
2. Såfremt flere tjenester deler en bredbåndsforbindelse, har brugeren ret til at få beskrevet eventuelle konsekvenser for internetadgangen, når andre tjenester specielt i tilfælde af prioriterede tjenester er aktive (jf. også princip 3).

**Princip 2: Brugerne har ret til at tilgå lovligt indhold og at anvende applikationer og tjenester efter eget valg forudsat, at det ikke påvirker netintegritet**

Princippet indebærer:

1. Internetudbyderen må ikke blokere adgangen til bestemte hjemmesider uden hjemmel i lov, eller medmindre der foreligger en myndigheds- eller domstolsafgørelse.
2. Princippet kan ikke påberåbes til støtte for ulovlige eller skadelige handlinger herunder ulovlig distribution af ophavsretsligt beskyttet materiale. Internetudbyderes blokering af børnepornografisk materiale, spam, virus og andet skadeligt indhold strider ikke imod dette princip.
3. Princippet er ikke til hinder for, at internetudbydere blokerer for brug af udstyr, applikationer eller tjenester, der er til skade for netintegritet

**Princip 3: Brugeren skal have adgang til gennemsigtighed, dvs. brugerne skal kunne få indsigt i, hvilke relevante trafikstyrings principper en internetudbyder anvender**

Princippet forhindrer ikke kundeaftaler, hvor pris og vilkår afspejler kundens belastning af nettets kapacitet, forudsat kunden er oplyst herom jf. princip 1. Eksempler herpå er ”fair usage” grænser og peak-hour begrænsninger.

Både generelt og i tilfælde af overbelastninger i nettet er det i overensstemmelse med princippet at Internetudbydere foretager trafik styring således, at trafikken på Internettet afvikles mest retfærdigt og effektivt eksempelvis med prioritering af tjenester med behov for højere tjenestekvalitet. Princippet indebærer således, at brugerne skal kunne få oplyst , hvis bestemte trafiktyper prioriteres aht. sikring af brugeroplevelsen, som det kan være tilfældet med streaming eller VoIP.

En sådan prioritering må på det åbne Internet ikke diskriminere imod bestemte brugere eller indholdsudbydere jf. princip 4.

**Princip 4: Internetudbyderne skal ikke diskriminere i forhold til bestemte udbydere af tjenester, indhold eller applikationer**

Princippet indebærer, at Internetudbydere ikke i overensstemmelse med princip 1-3 diskriminerer mht. adgangsmuligheder eller vilkår i forhold til bestemte udbydere af tjenester, indhold eller applikationer. Princippet indebærer, at brugerne såfremt dette er oplyst i overensstemmelse med princip 1, kan tilbydes forskellige tjenester, med forskellige muligheder for adgang, pris eller fremkommelighed.

1. Internetadgang forstås herefter hvis ikke andet er angivet som adgang til åbent 'best effort ' Internet. [↑](#footnote-ref-1)
2. Jf. f.eks.:

   ARCEP *“Managed services”: services providing access to content/services/applications through electronic means, for which the network operator guarantees certain specific features end-to-end and/or over a given period of time, thanks to the techniques it uses, either directly on the network it owns and operates, or through agreements with the operators responsible for routing traffic.* Internet and network neutrality, ARCEP September 2010 p.10

   FCC: Specialized services*: "services that share capacity with broadband Internet access over providers’ last-mile facilities… such as some broadband providers’ existing facilities-based VoIP and Internet Protocol-video offerings…[ these services]..differ from broadband Internet access service and may drive additional private investment in broadband networks and provide consumers valued services, supplementing the benefits of the open Internet.”* [↑](#footnote-ref-2)
3. Dette princip skal ikke forveksles med spørgsmål om mulig forsyningspligt, dvs. ret til Internetadgang med deklareret kapacitet og kvalitet gælder dér hvor der tilbydes Internetadgang [↑](#footnote-ref-3)